  Виталий Пронин Кылем арня пумын Удмурт Республикалэн Тӧроез Александр Бречалов сӥлы кариз шаерысьтымы тужгес адӟем карымон 17 семьяосты но 2 атайёсты «Анай-атаез данъян» гадьпусэн. Соос 99 пиналъёссэс будэто. Кияса ёросысь Уддяди гуртысь Коконовъёс пусъемын «Анай-атаез данъян» гадьпусэн.Таӵе данъет сётӥське Удмурт Республикаын 2013-тӥ арысен, 5 пинал будэтӥсь кузпалъёслы яке 3 но солэсь трос нылпиоссэс огназы будэтӥсь атайёслы. Туннэ нуналлы 122 семьяос но 17 атайёс таӵе гадьпусэн данъямын ни.- Семья - со шумпотон но чидан, нылпиез будэтон - секыт уж но бадӟым кыл кутон, - шуиз шаермылэн Тӧроез. - Трос нылпиё семьяослы юрттӥськомы, нылпиослэсь улонзэс ӟечгес карон сярысь сюлмаськиськомы. Туэ Кез каргуртын школа пуктонэз, Можга городын спортъя комплекс ӝутонэз мытомы.Данъям семьяос пӧлысь тросэз пыриськылэмын шаерамы ортчись «Под крышей дома своего» вожвылъяськонэ. Унояз 7 но солэсь трос нылпи будэто. Кылсярысь, Пичи Пурга ёросысь Улын Юри гуртын улӥсь Нина Петровна но Юрий Серафимович Логиновъёслэн 7 пиналзы. Аспӧртэмлыко улонзы Сьӧлта ёросысь Кучер-Копки гуртысь Римма Фёдоровна но Александр Викторович Трапезниковъёслэн. Сюан шудӥллям гинэ но, Римма Фёдоровналэн анаез улонысь кошкем, эшшо кӧня ке нунал ортчыса - бабушсы. Римма Фёдоровналэсь пичи сузэр-вынъёссэ нылпи юртэ басьтыны дасяськиллям, соку гинэ бызем 20 аресъем нылаш но егит кузпалыз солы чутрак пумит кариськиллям но бордазы кутӥллям. Отӥяз асьсэлэн нылпиоссы вордӥськизы. Ваньмыз-ӧвӧлэз 9 пинал люкаськиз.Кияса ёросысь Уддяди гуртысь Роза Алексеевна но Виталий Григорьевич Коконовъёс 5 пинал вордӥзы. Улон сюрес соосты пӧртэм интыосы вуттылӥз. Кӧня ке ар улӥзы Казахстанын, отчы Виталий Григорьевичез огдырлы ужаны ыстӥллям вылэм. Нош бӧрысь соос Кияса ёросысь «Ленинец» колхозын ужамын.Та ужрад дыръя нимысьтыз шуныт кылъёс веразы пиналъёссэс огназы будэтӥсь атайёслы. Каракулиноысь Михаил Васильевич Красильников 3 пиналэз пыд вылаз султытӥз. Глазовын улӥсь Владимир Владимирович Перминов но 3 пиналэн огназ кылиз. Аслаз сяна но воргоронлэн нылпиосыз лачак. Угось со ужа Глазовысь 1 номеро спортъя нылпи школаын, греко-римской нюръяськонъя тренер луэ. Пумиськон йылпумъяськем бере Александр Бречалов сое нимысьтыз кенешонэ ӧтьылӥз.1-тӥ июнь - Нылпиосты утён нунал. Соин валче Александр Бречалов вань семьяосты ӧтиз Ижевске «Первый канал» телекомпанилэн бадӟым ужрадаз.Валентина ЕмельяноваТуспуктӥз Валентина Емельянова  